Úradný vestník L 048 , 17/02/2001 S. 0031 - 0032



Rozhodnutie Rady z 29. januára 2001 o ukončení porád s Haiti podľa článku 96 dohody o partnerstve medzi krajinami AKT a ES (2001/131/ES) Rada európskej únie, so zreteľom na Zmluvu o založení Európskeho spoločenstva, so zreteľom na dohodu o partnerstve medzi krajinami AKT a ES podpísanú 23. júna 2000 v Cotonou, ďalej len "dohoda medzi krajinami AKT a ES", vykonávanú v predstihu na základe rozhodnutia Rady ministrov krajín AKT a ES č. 1/2000 z 27. júla 2000, [1] najmä na jej článok 96, so zreteľom na vnútornú dohodu o opatreniach, ktoré sa majú prijať, a postupoch, ktoré sa majú dodržiavať, na vykonávanie dohody medzi krajinami AKT a ES, ktorá sa predbežne uplatňovala na základe rozhodnutia zástupcov vlád členských štátov 2000/771/ES z 18. septembra 2000, [2] najmä na jej článok 3, so zreteľom na návrh Komisie, keďže: (1) nedodržiavaním volebného zákona na Haiti sa porušovali podstatné prvky uvedené v článku 9 dohody medzi krajinami AKT a ES; (2) 26. septembra 2000 sa s krajinami AKT a Haiti konali porady v súlade s článkom 96 dohody medzi krajinami AKT a ES, na ktorých orgány Haiti objasnili svoj postoj; (3) na Haiti sa stále nezabezpečilo dodržiavanie demokratických zásad; (4) mali by sa preto prijať opatrenia ako "primerané opatrenia" uvedené podľa článku 96 ods. 2 písm. c) dohody medzi krajinami AKT a ES, rozhodla takto: Článok 1 Porady začaté s Haiti podľa článku 96 dohody medzi krajinami AKT a ES sa týmto ukončujú. Článok 2 Opatrenia opísané v liste uvedenom v prílohe sa prijímajú ako "primerané opatrenia" podľa článku 96 ods. 2 písm. c) dohody medzi krajinami AKT a ES. Článok 3 Toto rozhodnutie nadobúda účinnosť v deň jeho prijatia. Jeho platnosť sa skončí 31. decembra 2001. Preskúma sa najneskôr do 31. decembra 2001. Článok 4 Toto nariadenie sa uverejní v Úradnom vestníku Európskych spoločenstiev. V Bruseli 29. januára 2001 Za Radu predseda M. Winberg [1] Ú. v. ES L 195, 1.8.2000, s. 46. [2] Ú. v. ES L 317, 15.12.2000, s. 375. -------------------------------------------------- PRÍLOHA List adresovaný vláde Haiti Vážený pane, Európska únia kladie mimoriadny dôraz na článok 9 dohody medzi krajinami AKT a ES. Demokratické zásady a zásady právneho štátu, z ktorých partnerstvo krajín AKT a ES vychádza, sú podstatnými prvkami dohody a predstavujú základ našich vzťahov. Únia dôkladne v tomto duchu sledovala proces volieb na Haiti a je znepokojená nezrovnalosťami uvedenými v správe pozorovateľskej misie Organizácie amerických štátov, najmä nedodržiavaním volebného zákona pri voľbách senátorov po prvom kole. Únia preto vyjadrila znepokojenie nad procesom volieb vo svojom vyhlásení z 12. júla 2000 a upozornila na to, že pokiaľ sa tým Haiti nebude zaoberať, mohlo by to mať následky v oblasti spolupráce s Haiti. Rada Európske únie sa preto rozhodla, že 2. augusta 2000 pozve haitské orgány a krajiny AKT, aby sa zúčastnili na poradách, s cieľom podrobne preskúmať situáciu a nájsť spôsoby jej nápravy. Tieto porady sa uskutočnili v Bruseli 26. septembra a rokovalo sa o viacerých zásadných otázkach. Haitské orgány, ktoré zastupoval minister zahraničných vecí, Jeho excelencia pán Fritz Longchamp, objasnili svoj postoj a poskytli analýzu situácie. Táto výmena názorov však neviedla k pokroku pri hľadaní uspokojivého riešenia otázok vznesených úniou, ktorá potom dospela k predbežným záverom, v ktorých ľutuje, že jej znepokojenia sa nezohľadnili, a v ktorých stanovuje možnosť primeraných opatrení podľa dohody medzi krajinami AKT a ES. Vo svojich záveroch únia tiež upozornila, že si je vedomá vážnej sociálnej a hospodárskej situácie v krajine a že je dôležité, aby nebol trestaný haitský ľud. Na základe uvedeného sa Rada Európskej únie v súlade so svojimi predbežnými závermi z 26. septembra rozhodla ukončiť porady začaté podľa článku 96 dohody medzi krajinami AKT a ES. Rada Európskej únie sa preto rozhodla prijať tieto primerané opatrenia podľa článku 96 ods. 2 písm. c): a) neposkytnutie druhej tranže PIN ôsmeho ERF vo výške 44,4 milióna EUR, b) pozastavenie priamej rozpočtovej pomoci. Toto sa týka najmä programov pre štrukturálne úpravy a zabezpečovanie potravín, c) pridelenie zostávajúcej čiastky prvej tranže PIN ôsmeho ERF projektom, ktoré bezprostredne prinášajú prospech haitskému ľudu, ktoré posilňujú občiansku spoločnosť a súkromný sektor a ktoré môžu podporovať demokratizáciu a posilňovať právny štát, d) prípravy programovania deviateho ERF delegáciou Komisie na Haiti, ktorá sa bude v prípade potreby radiť s haitskou vládou. Pokiaľ Rada Európskej únie nerozhodne inak, neoznámi sa žiadne rozdelenie zdrojov, kým je toto rozhodnutie platné. Cieľom únie zostáva netrestať haitský ľud, pričom upozorňuje na svoju nespokojnosť s nedodržiavaním základných demokratických zásad. Bude dôkladne sledovať vývoj vzhľadom na dodržiavanie základných demokratických slobôd a ľudských práv. Znovu poukazuje na to, že je pripravená viesť intenzívny politický dialóg a prispieť k procesu demokratizácie. Za týmto účelom je pripravená preskúmať toto rozhodnutie do 31. decembra 2001 v prípade pozitívneho vývoja, ale vyhradzuje si právo prijať ďalšie opatrenia, ak nenastane zlepšenie. Za Komisiu Za Radu --------------------------------------------------